Správa je predkladaná v zmysle §18 f, zákona NR SR č. 369/1990 Zb. o obecnom zriadení, v znení neskorších zmien a doplnkov a Štatútu mesta Košice §18 ods. 4 písmeno a) od posledného rokovania Mestského zastupiteľstva v Košiciach konaného dňa 07.09.2010.
Súčasťou tejto správy je záznam o výsledku kontroly, ktorá bola vykonaná v Základnej škole Tomášikova č. 31v Košiciach a správa o kontrole, ktorá bola vykonaná  v Správe majetku mesta Košice s.r.o. (ďalej len SMMK) v súlade s plánom kontrol ÚHK na II. polrok 2010. 
1.	Správa o výsledku kontroly nakladania s majetkom a vybraných položiek príjmov a výdavkov za rok 2009 na Základnej škole Tomášikova č. 31, Košice.
Cieľom kontroly bolo zistiť, ako sa v kontrolovanom subjekte dodržiavajú príslušné ustanovenia všeobecných záväzných predpisov a interných predpisov. Útvar hlavného kontrolóra sa zameral pri kontrolnej činnosti na: 
•	príjmy a výdavky na prevádzkové a kapitálové účely, 
•	verejné obstarávanie, 
•	dodržiavanie rozpočtových pravidiel a finančného plánu,
•	hospodárenie so zvereným majetkom,
•	inventarizáciu majetku. 
V  kontrolovanom subjekte nebolo zistené porušenie zákonov, všeobecných záväzných predpisov a interných predpisov a z tohto dôvodu Útvar hlavného kontrolóra vypracoval záznam o kontrole. Bližšie informácie sú uvedené v správe o výkone kontroly v kontrolovanom subjekte. 
2.	Správa o výsledku kontroly hospodárenia, nakladania s majetkom a vybraných položiek výnosov a nákladov v SMMK za obdobie rokov 2008 a 2009.
Cieľom kontroly bolo zistiť, ako sa v kontrolovanom subjekte dodržiavajú príslušné ustanovenia všeobecných záväzných predpisov a interných predpisov. Útvar hlavného kontrolóra sa zameral pri kontrolnej činnosti na: 
•	výsledky hospodárenia a plnenie hlavných finančných ukazovateľov,
•	inventarizáciu majetku, 
•	obstarávanie dlhodobého majetku,
•	pohľadávky a záväzky,
•	náklady a výnosy,
•	parkovacie karty,
•	verejné obstarávanie.
V krátkosti uvádzam nedostatky, ktoré boli zistené počas výkonu kontroly: 
•	pri obehu účtovných dokladov - nepredložené súpisy vykonaných prác a jedna duplicitná úhrada dodávateľskej faktúry pri jednom dodávateľskom subjekte. Ide o porušenie internej smernice č.1/2003 pre obeh účtovných dokladov,
•	novelizáciou prevádzkového poriadku platnou od 1.11.2009 žiadateľ o rezidentskú kartu predkladá originálne doklady len k nahliadnutiu a tým nie je možné spätne odkontrolovať, či žiadateľ spĺňa podmienky pre vydanie kariet. Zároveň touto úpravou prevádzkového poriadku bola zrušená povinnosť predloženia technického preukazu, čím je znemožnená kontrola vlastníckeho vzťahu motorového vozidla pri služobných vozidlách. 
Kontrolou bolo zistené, že v dvoch prípadoch boli vydané služobné karty bez odporúčania zriaďovateľa. Zároveň bolo zistené, že tri služobné karty boli odsúhlasené vedením SMMK na súkromné vozidlá. SMMK vydala spolu 1600 ks parkovacích kariet.
•	kontrolou bolo zistené, že pri verejnom obstarávaní v troch prípadoch komisie na vyhodnocovanie ponúk neposudzovali splnenie podmienok účasti v súťaži v súlade so súťažnými podkladmi. Podľa vyhodnotenia komisií všetci uchádzači splnili podmienky súťaže. V roku 2008 bol výber dodávateľských subjektov podprahovej zákazky v dvoch prípadoch a v roku 2009 v jednom prípade. Ide o rekonštrukciu systému chladenia – Tr. SNP 48/A, rekonštrukcia VTZ a klimatizácie – Tr. SNP 48/A a rekonštrukciu strechy – Hlavná 59. Bližšie informácie sú uvedené v správe o výkone kontroly v kontrolovanom subjekte. 
Výsledok kontroly poukázal na výrazné zlepšenie oproti predchádzajúcej kontrole vykonanej v roku 2005. Kontrola plnenia opatrení z prechádzajúcej kontroly preukázala, že SMMK splnila všetkých 10 opatrení. 
Konštatujem, že SMMK sa aktívne podieľa na riešení svojich pohľadávok a prijala účinné opatrenia na sledovanie a vymáhanie pohľadávok. Zároveň má podrobne vypracovaný plán využiteľnosti nehnuteľností mesta, ktoré má v správe a pravidelne ho aktualizuje.  
Správa obsahuje stanovisko k zisteným nedostatkom a prijaté opatrenia kontrolovaného subjektu. 
Podľa hospodárskej správy za rok 2009 SMMK prestala spravovať pozemky mesta v obstarávacej hodnote 3 782 675,20 €. Tieto boli na základe uznesenia MZ č. 540 schválené na odpredaj MČ Košice – Šaca a uznesením MZ v Košiciach č. 867 sa zmenilo pôvodné uznesenie a to forma predaja na verejnú dražbu pre firmu IPSA v cene 4 315 211 €. Kontrolou bolo zistené, že firma si plní záväzky voči mestu Košice v súlade s kúpnou zmluvou č. 2009000883. 
Zároveň chcem uviesť údaje, ktoré sa týkajú investícií, ktoré SMMK realizovala ako správca a ktoré sú uvedené v rozbore hospodárenia SMMK za rok 2009. Ide o 3 352 parkovacích miest.
Tabuľka 1

Tabuľka 2

	V súčasnosti ÚHK vykonáva kontrolnú činnosť v Bytovom podniku mesta Košice s.r.o. za obdobie rokov 2008 a 2009. Kontrola bude ukončená v roku 2010. Zároveň taktiež prebieha kontrola na ZŠ Park Angelinum, ktorá bude ukončená v roku 2010. Správy o výsledku kontrol budú predložené na najbližšie rokovanie  MZ v Košiciach. 
Svoju činnosť od posledného zasadnutia MZ v Košiciach som vykonávala v nasledujúcich oblastiach:
A.	Podnety verejnosti
•	Podnet fyzickej osoby týkajúci sa zmluvy o výkone správy
V tomto prípade ide o výkon správy, ktorý poskytuje BPMK v rámci svojej podnikateľskej činnosti pre vlastníkov bytov. Podľa charakteru som podnet zaradila do programu prebiehajúcej kontroly a informovala som písomne fyzickú osobu o tejto skutočnosti.
•	Podnet fyzickej osoby týkajúci sa nájomnej zmluvy
Nájomca mal uzavretú nájomnú zmluvu na obecný byt na dobu neurčitú. Nájomca si v minulosti neplnil svoje záväzky a preto mu BPMK vypovedal nájomnú zmluvu. Nájomca uhradil všetky záväzky voči BPMK až v tomto roku. BPMK vypracoval novú nájomnú zmluvu na dobu určitú podľa usmernenia MMK. V roku 2007 nájomca požiadal Mesto Košice o odkúpenie obecného bytu, avšak nespĺňal podmienku zo zákona a to, že o odkúpenie musí požiadať minimálne 50 % nájomcov. 
B.	Podnety z predchádzajúceho zasadnutia MZ v Košiciach
•	Odpoveď na dopyt poslankyne Ľubice Blaškovičovej vo veci Knižnice pre mládež mesta Košice. 
Od vedenia Mestskej knižnice mám vyjadrenie, že štyrom zamestnancom neboli pripravené, ani doručené výpovede. V roku 2010 ukončili pracovný pomer na vlastnú žiadosť traja zamestnanci. Jeden zamestnanec ukončil pracovný pomer dohodou v zmysle § 63 s nárokom na odstupné a odchodné. Tiež bol ukončený pracovný pomer so zamestnancom, ktorý mal uzatvorenú pracovnú zmluvu na dobu určitú. Zriaďovateľ - mesto Košice vykonal k 13.09.2010 určité personálne zmeny, ktoré boli aj medializované. 
Na základe mojich kompetencií som prekontrolovala používanie služobného vozidla. V podnete bolo uvedené, že služobné vozidlo používal zamestnanec knižnice na súkromné účely. Kontrolou knihy jázd som zistila, že v mesiaci február a máj bolo služobné vozidlo použité v dňoch pracovného pokoja. Dôvodom bol výkon auditu a preventívna prehliadka služobného vozidla. Používanie motorového vozidla na súkromné účely sa nepotvrdilo. 
Mestská knižnica má v dlhodobom majetku dve služobné vozidlá - Škoda Felícia (9r.) a Peugeot 207 SW (3r.). Po prešetrení som odporučila vedeniu knižnice  prehodnotenie poistných zmlúv -  havarijné poistenie na staršie služobné vozidlo. Pri kontrole bol zistený účtovný zápis týkajúci sa úhrad cez platobnú kartu (garančné prehliadky služobného vozidla), ktorý sa realizoval cez účet 261 – Peniaze na ceste. Z tohto účtu bola prevedené účtovná transakcia do výsledkových účtov – 5 Tr. Účet 261 slúži len na finančné operácie medzi bankovými účtami a pokladnicou a preto som navrhla riešiť tieto operácie realizované služobnou platobnou kartou cez účet 379 – Iné záväzky. Týmto budú všetky realizované transakcie firemnou platobnou kartou odsledované pri drobnom nákupe.
•	EHMK 2013 n.o. – menovanie riaditeľa a členov dozornej rady 
Bývalým kontrolórom bol na Ministerstvo vnútra SR zaslaný list, ktorým žiadal o vyjadrenie k postupu menovania riaditeľky EHMK a členov dozornej rady n. o. MZ v Košiciach (zákon č.213/1997 Z. z. o neziskových organizáciách). Listom som požiadala vedenie EHMK o vykonanie súladu so zisteniami, ktoré uviedol môj predchodca na MZ v Košiciach v roku 2009. 
C.	Ostatná činnosť vyplývajúca zo zákonov a iných predpisov
•	vypracovala som návrh zásad pre výkon kontrolnej činnosti v podmienkach mesta Košice, nakoľko v súčasnosti platné VZN č. 8 o kontrole vykonávanej orgánmi mestskej samosprávy nie je aktualizované a nezahŕňa legislatívne zmeny, ktoré sa udiali od roku 1992. 
Pri tvorbe zásad som sa opierala predovšetkým o zákony: 
•	č. 502/2002 Z.z. o finančnej kontrole a vnútornom audite a o zmene a doplnení niektorých zákonov,
•	č. 10/1996 Z.z. o kontrole v štátnej správe a o zmene a doplnení niektorých zákonov,
•	č. 369/1990 Z.z. o obecnom zriadení a o zmene a doplnení niektorých zákonov,
•	č. 401/1991 Z.z. o meste Košice a o zmene a doplnení niektorých zákonov,
•	č. 523/2004 Z.z. o rozpočtových pravidlách verejnej správy a o zmene a doplnení niektorých zákonov,
•	č. 523/2004 Z.z. o rozpočtových pravidlách územnej samosprávy a o zmene a doplnení niektorých zákonov
•	a Štatútu mesta Košice. 
Aplikovala som do nových zásad aj smernice pre štandardy vnútornej kontroly pre verejný sektor a Európske vykonávacie smernice pre kontrolné štandardy INTOSAI. V súčasnosti je návrh na legislatívnej a technickej  úprave na oddelení komunálneho práva MMK. Po pripomienkovom konaní bude predmetný návrh predložený na najbližšie rokovanie Mestskej rady a Mestskému zastupiteľstvu v Košiciach. 

•	Vo veciach odpredaja majetku mesta som požiadala o spoluprácu oddelenie správy daní MMK. Ide o preverenie, či žiadatelia, ktorí chcú odkúpiť aktíva mesta (hnuteľný a nehnuteľný majetok) majú splnené všetky záväzky (daň z nehnuteľnosti, miestne poplatky) voči mestu Košice. V prípade, keď žiadateľ nemá splnené tieto povinnosti a má záujem o odkúpene aktív mesta, budú tieto informácie posunuté na majetkové oddelenie MMK alebo majetkovú komisiu, poradu primátora, mestskú radu, resp. mestské zastupiteľstvo.

•	vypracovala som plán kontrolnej činnosti Útvaru hlavného kontrolóra na I. polrok 2011. 

•	manažérska činnosť 
•	vypracovanie pracovných náplní zamestnancov ÚHK,
•	zúčastnila som sa zasadnutia správnej rady Nadácie PRO CASSOVIA, Fondu zdravia a Majetkovej komisii, 
•	v dňoch 13. – 14.10.2010 som sa na základe pozvania hlavného kontrolóra mesta Banská Bystrica Ing. Juraja Odora zúčastnila pracovného stretnutia hlavných kontrolórov krajských miest. Program sa týkal novely zákona č. 369/1990 Zb. o obecnom zriadení a podávanie správ na MsZ. 
PREHĽAD VYKONANÝCH KONTROL ÚHK MESTA KOŠICE PODĽA SUBJEKTOV V PRIEBEHU II. POLROKA 2010 
Tabuľka 3

								  Ing. Hana Jakubíková v.r.
			                                         		         Hlavný kontrolór mesta Košice
V Košiciach, 11.10.2010